寄題全國輔竹溪清寓
作者：曾丰
朝代：宋

paragraphs: 亭前軋軋日百輿，橋上剝剝日萬屨。
莫非失脚聲利然，誰復回頭情性故。
子雲一區二者間，講玄之外何所關。
江山有我目迎送，魚鳥無他心往還。
玻璃橫眠蒼玉立，開關不信塵敢入。
太無在上吞以胸，羣有來前挫於筆。
筆端胸次患不清，一過於清天所憎。
推歸玉笋頭邊立，送去金鰲背上行。